Ουίλιαμ Κραφτ Μπράμφιλντ

Ο Ουίλιαμ Κραφτ Μπράμφιλντ (Αγγλικά: "William Craft Brumfield", γεννημένος στις 28 Ιουνίου 1944) είναι Αμερικανός ακαδημαϊκός σύγχρονης ιστορίας της Ρωσικής Αρχιτεκτονικής, συντηρητής και φωτογράφος αρχιτεκτονικής. Ο Brumfield είναι σήμερα Καθηγητής Σλαβικών Σπουδών στο Πανεπιστήμιο Tulane. Μεγαλωμένος στον βαθύ Αμερικανικό Νότο και διαβάζοντας ρωσικά μυθιστορήματα ένιωσε ενδιαφέρον για τη Ρωσία. Με πτυχίο από το Πανεπιστήμιο Tulane (1966) και μεταπτυχιακό από το Πανεπιστήμιο της Καλιφόρνιας, Μπέρκλεϋ (1968), μετέβη στην πρώην Σοβιετική Ένωση για πρώτη φορά το 1970, ως μεταπτυχιακός φοιτητής, ξεκινώντας το έργο του στην αρχιτεκτονική φωτογραφία, αν και επίσημες σπουδές φωτογραφίας ξεκίνησε το 1974. Ο Brumfield ανακηρύχτηκε Διδάκτωρ Σλαβικών Σπουδών του Πανεπιστημίου της Καλιφόρνιας, Μπέρκλεϋ (1973) και κατείχε θέση βοηθού καθηγητή στο Πανεπιστήμιο Χάρβαρντ (1974-1980) . Ο Brumfield ήταν γενικός επιστήμονας Σλαβικών Σπουδών μέχρι το 1983, όταν καθιερώθηκε στην ιστορία της αρχιτεκτονικής με το πρώτο του βιβλίο, "Χρυσό μέσα στο Γαλάζιο: Χίλια Χρόνια Ρωσικής Αρχιτεκτονικής". Ακολούθησαν και άλλοι τίτλοι, "Οι Αρχές Του Μοντερνισμού στη Ρωσική Αρχιτεκτονική" (1991), "Το Στεγαστικό της Ρωσίας στη σύγχρονη εποχή: σχεδιασμός και κοινωνική ιστορία" (1993), "Ιστορία της Ρωσικής Αρχιτεκτονικής" (1993, τίτλος που κέρδισε το βραβείο «Αξιοσημείωτο Βιβλίο» εκείνης της χρονιάς και μπεστσέλλερ σύμφωνα με τους New York Times), "Η Χαμένη Ρωσία: Φωτογραφίζοντας τα Ερείπια της Ρωσικής Αρχιτεκτονικής" (1995), "Ορόσημα της Ρωσικής Αρχιτεκτονικής: Μια Φωτογραφική Επισκόπηση"(1997), και "Το Εμπόριο στη ρωσική αστική κουλτούρα: 1861-1914" (Αγγλική έκδοση 2001, Ρωσική έκδοση 2000). Έζησε συνολικά στην πρώην Σοβιετική Ένωση και τη Ρωσία 13 χρόνια, ως μεταπτυχιακός ερευνητής στο Κρατικό Πανεπιστήμιο Μόσχας και στο Κρατικό Πανεπιστήμιο Αγίας Πετρούπολης, κυρίως, όμως, ταξιδεύοντας τη βόρεια χώρα, εποπτεύοντας και φωτογραφίζοντας τα εναπομείναντα ίχνη λαϊκής αρχιτεκτονικής. Σε συνέντευξή το 2005, στην ερώτηση, ποιά από τις διαδρομές αυτές ξεχώριζε, ο Brumfield διάλεξε τη φωτογραφική περιήγηση της απομακρυσμένης Βάρζουγκα, χωριό το οποίο συνδέουν με τον πολιτισμό 150 χιλιόμετρα αμμώδους άργιλου. Τη συλλογή 1.100 περίπου φωτογραφικών λήψεων αρχιτεκτονικής της Βόρειας Ρωσίας (1999-2003), ο Brumfield δώρισε στη Βιβλιοθήκη του Κογκρέσου. Τα αρχεία του ψηφιοποιήθηκαν με τη βοήθεια του Εθνικού Ιδρύματος για τις Ανθρωπιστικές Επιστήμες και της Βιβλιοθήκης του Πανεπιστημίου της Ουάσιγκτον. Τη βασική συλλογή του φωτογραφικού έργου του Brumfield φιλοξενεί το Τμήμα «Συλλογές Εικόνων» της Εθνικής Πινακοθήκης, Ουάσιγκτον, ΠΚ. Η Συλλογή William C. Brumfield αποτελείται από 12.500 ασπρόμαυρες φωτοεκτυπώσεις 20εκ × 25εκ και πάνω από 55.000 ψηφιακά αρχεία, τα περισσότερα από τα οποία είναι έγχρωμα. Το 2000, ο Brumfield εκλέχτηκε Υπότροφος Γκούγκενχαϊμ στις Ανθρωπιστικές Επιστήμες - Ρωσική Ιστορία. Από το 2002 είναι πλήρες μέλος της Ρωσικής Ακαδημίας Αρχιτεκτόνων και Κατασκευαστικών Επιστημών (RAASN) και επίτιμος συνεργάτης της Ρωσικής Ακαδημίας Τεχνών από το 2006. Το 2014, το Ίδρυμα D. S. Likhachev, Αγία Πετρούπολη, απένειμε στο Brumfield το Βραβείο D. S. Likhachev "για εξαιρετικές συνεισφορές στη διατήρηση της ιστορικής και πολιτιστικής κληρονομιάς της Ρωσίας".